‘SIRI’เพิ่มเป้าขายรอบ3
แสนสิริ ขยับเป้ายอดขายรอบที่ 3 ในช่วง 6 เดือน เดินหน้าขายหุ้นกู้พันล้านบาท ยันดอกเบี้ยพุ่ง มาตรการภาษีหมดไม่ระคายธุรกิจอสังหาริมทรัพย์
20 ส.ค. 2554

แสนสิริ ขยับเป้ายอดขายรอบที่ 3 ในช่วง 6 เดือน เดินหน้าขายหุ้นกู้พันล้านบาท ยันดอกเบี้ยพุ่ง มาตรการภาษีหมดไม่ระคายธุรกิจอสังหาริมทรัพย์
นายวันจักร์ บุรณศิริ ประธานผู้บริหารฝ่ายปฏิบัติการ บริษัท แสนสิริ (SIRI) เปิดเผยว่า ในรอบ 6 เดือนแรกของปีนี้ บริษัทได้ปรับเพิ่มยอดขายขึ้นเป็นครั้งที่ 3 แล้ว โดยรวมน่าจะทำได้สูงกว่า 1.1 หมื่นล้านบาท และคาดว่าทั้งปีน่าจะอยู่ในระดับ 2.6 หมื่นล้านบาท 
“เราปรับเพิ่มเป้าหมาย เพราะการวางแผนในช่วงต้นปีตั้งอยู่บนสมมติฐานที่ระมัดระวัง มองปัจจัยลบมาก แต่เมื่อภาพรวมไม่ได้เป็นไปอย่างที่กังวล ยังมีแรงซื้อเข้ามาต่อเนื่อง และกำลังซื้อของระบบก็ไม่ได้หดตัวลง” นายวันจักร์ กล่าว
ประธานผู้บริหารฝ่ายปฏิบัติการ กล่าวว่า ภายในเดือน ก.ค.นี้ บริษัทจะขายหุ้นกู้วงเงิน 1,000 ล้านบาท ซึ่งขณะนี้อยู่ระหว่างการพิจารณาในเรื่องของอัตราดอกเบี้ย ส่วนหุ้นกู้งวดนี้อยู่ในวงเงินรวม 3,000 ล้านบาท ที่ผู้ถือหุ้นอนุมัติ และการออกหุ้นกู้เป็นหนทางหนึ่งในการบริหารต้นทุนทางการเงิน 
ปัจจุบันในโครงสร้างเงินกู้ของบริษัทที่มีอยู่ 1.4 หมื่นล้านบาทนั้น เป็นสินเชื่อโครงการประมาณ 1 หมื่นล้านบาท และหุ้นกู้ 4,000 ล้านบาท หลังออกงวดนี้จะเป็น 5,000 ล้านบาท
กรณีที่ราคาประเมินที่ดินในทำเลดีปรับตัวเพิ่มขึ้นนั้น ในส่วนบริษัทไม่น่าจะได้รับผลกระทบนัก เพราะมีที่ดินรองรับการพัฒนาโครงการต่างๆ ได้อย่างต่อเนื่อง 12 ปี 
ด้านนายเทิดศักดิ์ ทวีธีระธรรมผู้อำนวยการอาวุโส ฝ่ายวิเคราะห์หลักทรัพย์ บล.เอเซีย พลัส (ASP) กล่าวว่า กลยุทธ์การลงทุนในช่วงครึ่งปีหลังแนะนำให้นักลงทุนซื้อหุ้นธนาคารพาณิชย์และอสังหาริมทรัพย์ เพราะเป็นหุ้นที่จะเติบโตดี
ทั้งนี้ ธุรกิจอสังหาริมทรัพย์ไม่ได้แย่อย่างที่กังวล ทุกบริษัทยังมียอดขายที่เติบโต และกำลังซื้อไม่ได้หดตัว แต่ราคาหุ้นถูกซื้อขายพี/อีเพียง 67 เท่า และเชื่อว่าช่วงไตรมาสแรกของปี น่าจะเป็นช่วงที่ตกต่ำที่สุดของหุ้นอสังหาริมทรัพย์แล้ว แนวโน้มไตร มาส 2 3 และ 4 น่าจะออกมาดี